

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

С настоящото предложение се цели да се установи позицията, която да заеме Европейският съюз в рамките на Общия съвет на Световната търговска организация (СТО) по искането на Съединените американски щати (САЩ) за освобождаването им от конкретни техни задължения в рамките на СТО, като по този начин се даде възможност Европейският съюз да подкрепи това искане.

Ако това искане на САЩ за освобождаването им от конкретни задължения в рамките на СТО бъде удовлетворено, те ще имат възможност да предоставят преференциално третиране на допустими продукти с произход от Непал, внасяни на тяхната митническа територия, до 31 декември 2025 г.

• Съгласуваност със съществуващите разпоредби в тази област на политиката

Не е приложимо.

• Съгласуваност с другите политики на Съюза

Не е приложимо.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

В член 218, параграф 9 от Договора за функционирането на Европейския съюз (ДФЕС) е предвидено, че когато в рамките на орган, създаден с международно споразумение, трябва да бъде взето решение с правни последици, Съветът, по предложение на Комисията или на върховния представител на Съюза по въпросите на външните работи и политиката на сигурност, приема решение за установяване на позицията, която трябва да се заеме от името на Европейския съюз. Предоставянето на освобождаване от задължения, с което се дава възможност на Съединените американски щати да предоставят преференциално третиране на допустими продукти с произход от Непал, попада в обхвата на въпросната разпоредба, тъй като решението се взима в рамките на орган, създаден по силата на международно споразумение (Общия съвет на СТО или Министерската конференция), което засяга правата и задълженията на Европейския съюз.

• Субсидиарност (при неизключителна компетентност)

Не е приложимо.

• Пропорционалност

Не е приложимо.

• Избор на инструмент

Не е приложимо.

3. РЕЗУЛТАТИ ОТ ПОСЛЕДВАЩИ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

Не е приложимо.

4. ОТРАЖЕНИЕ ВЪРХУ БЮДЖЕТА

Не е приложимо.

5. ДРУГИ ЕЛЕМЕНТИ

Комисията ще бъде упълномощена да заеме позиция от името на Европейския съюз, с която да се подкрепи искането на Съединените американски щати за освобождаване от задължения в рамките на СТО в необходимата степен, което да позволи на Съединените американски щати да предоставят преференциално третиране на допустими продукти с произход от Непал до 31 декември 2025 г.

Съединените американски щати искат да бъдат освободени от задълженията им по член I, параграф 1 и член ХІІІ, параграфи 1 и 2 от Общото споразумение за митата и търговията от 1994 г. в необходимата степен, което да им позволи на да предоставят преференциално тарифно третиране и преференциално управление на количествените ограничения за определени продукти с произход от Непал, които отговарят на конкретни критерии за допустимост.

Според Съединените американски щати с посочените преференции ще се помогне на Непал да се възстанови от опустошителното земетресение и вторичните трусове през април 2015 г. САЩ поясниха, че тази мярка стъпва върху съществуваща рамка от програми, чиято цел е да подпомогне икономическото развитие на Непал, и с нея ще бъдат допълнени усилията за стимулиране на растежа и развитието в Непал.

Това ново искане на САЩ за освобождаване от задължения не предизвиква никакви опасения от икономически характер за Европейския съюз, тъй като не се очаква преференциалното третиране да се отрази неблагоприятно на търговията на ЕС с държавата бенефициер.

В светлината на тези съображения Европейският съюз следва да се присъедини към оформящия се консенсус в рамките на Общия съвет на СТО в подкрепа на искането за освобождаване от задължения.

2016/0294 (NLE)

Предложение за

РЕШЕНИЕ НА СЪВЕТА

за установяване на позицията, която да се заеме от името на Европейския съюз в рамките на Общия съвет на Световната търговска организация по отношение на искането на Съединените американски щати за освобождаване от задължения в рамките на СТО, с което да се разреши на САЩ да предоставят преференциално третиране на допустими продукти с произход от Непал

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

като взе предвид предложението на Европейската комисия,

като има предвид, че:

(1) В член IX, параграфи 3 и 4 от Маракешкото споразумение за създаване на Световната търговска организация („Споразумението за СТО“) се установяват процедурите за освобождаване на отделна държава членка от задължение, произтичащо от Споразумението за СТО или от многостранните търговски споразумения.

(2) В съответствие с член IX, параграф 3 от Споразумението за СТО Съединените американски щати подадоха искане за освобождаване от задълженията им по член I, параграф 1 и член ХІІІ, параграфи 1 и 2 от Общото споразумение за митата и търговията от 1994 г. в необходимата степен, което да им позволи да предоставят преференциално третиране за определени продукти с произход от Непал, внасяни на митническата територия на Съединените американски щати, до 31 декември 2025 г.

(3) Не се очаква удовлетворяването на искането на Съединените американски щати за освобождаване от задължения в рамките на СТО да се отрази неблагоприятно нито на икономиката на Европейския съюз, нито на търговските връзки с бенефициера на въпросното освобождаване от задължения.

(4) Поради това е целесъобразно да се установи позицията, която да се заеме от името на Европейския съюз в рамките на Общия съвет на СТО, а именно да се подкрепи искането на Съединените американски щати за освобождаване от задължения,

ПРИЕ НАСТОЯЩОТО РЕШЕНИЕ:

Член 1

Позицията, която да се заеме от името на Европейския съюз в рамките на Общия съвет на Световната търговска организация, е да се подкрепи искането на Съединените американски щати за освобождаване от задълженията им по член I, параграф 1 и член XIII, параграфи 1 и 2 от Общото споразумение за митата и търговията от 1994 г. до 31 декември 2025 г., в съответствие с условията на искането на Съединените американски щати за освобождаване от задължения.

Въпросната позиция следва да бъде изразена от Комисията.

Член 2

Настоящото решение влиза в сила в деня на приемането му.

Съставено в Брюксел на година.

За Съвета

Председател